               19.6.2018

               HR

               Službeni list Europske unije

               C 215/241

         P8_TA(2016)0364
   Zahtjev za ukidanje parlamentarnog imuniteta Giorgosu Grammatikakisu
   Odluka Europskog parlamenta od 4. listopada 2016. o zahtjevu za ukidanje imuniteta Giorgosu Grammatikakisu (2016/2084(IMM))
   (2018/C 215/35)

      Europski parlament,

               —

               uzimajući u obzir zahtjev za ukidanje imuniteta Giorgosu Grammatikakisu, koji je 1. travnja 2016. proslijedio zamjenik Glavnog državnog odvjetnika Vrhovnog suda Helenske Republike u vezi s postupkom čije je pokretanje predložio državni odvjetnik iz Rethimna zbog zlouporabe povjerenja, zajedno s drugim osobama, u obnašanju dužnosti u Rethimnu (Kreta) u razdoblju od 2000. – 2002. (ref.br.: ABM:AB05/1956), i koji je objavljen na plenarnoj sjednici 27. travnja 2016.,

               —

               nakon saslušanja Giorgosa Grammatikakisa u skladu s člankom 9. stavkom 5. Poslovnika,

               —

               uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

               —

               uzimajući u obzir presude Suda Europske unije od 12. svibnja 1964., 10. srpnja 1986., 15. i 21. listopada 2008., 19. ožujka 2010., 6. rujna 2011. i 17. siječnja 2013. (1),

               —

               uzimajući u obzir članak 62. Ustava, članak 54. grčkog Zakona o parničnom postupku i članak 83. Poslovnika Parlamenta Helenske Republike,

               —

               uzimajući u obzir odluku br. 5181/18.11.2015 tužitelja Prizivnog suda na Kreti,

               —

               uzimajući u obzir izvješće od 7. travnja 2015. o pojavljivanju zastupnika u Europskom parlamentu Giorgosa Grammatikakisa pred Sudom, zajedno s njegovim odgovorom na tužbu i popratnim dokumentima,

               —

               uzimajući u obzir odluku br. 104/2015 Prizivnog vijeća na Kreti,

               —

               uzimajući u obzir članak 5. stavak 2., članak 6. stavak 1. i članak 9. Poslovnika,

               —

               uzimajući u obzir izvješće Odbora za pravna pitanja (A8-0279/2016),

               A.

               budući da je zamjenik Glavnog državnog odvjetnika Vrhovnog suda Helenske Republike zatražio ukidanje imuniteta zastupniku u Europskom parlamentu Giorgosu Grammatikakisu u vezi sa sudskim postupkom zbog navodnog počinjenja kaznenog djela;

               B.

               budući da u skladu s člankom 9. Protokola br. 7 o povlasticama i imunitetima Europske unije zastupnici u Europskom parlamentu na državnom području svoje države uživaju imunitet priznat članovima parlamenta te države;

               C.

               budući da se u skladu s člankom 62. Ustava Grčke, tijekom parlamentarnog saziva u kojem je izabran, zastupnik ne smije kazneno goniti, biti uhićen ili zadržan u pritvoru niti se na njega smiju primjenjivati bilo kakve druge mjere ograničavanja slobode bez prethodnog odobrenja parlamenta;

               D.

               budući da grčka tijela predlažu pokretanje kaznenog postupka protiv Giorgosa Grammatikakisa i drugih osoba zbog neispunjavanja određenih pravnih obaveza;

               E.

               budući da bi se predloženi postupak pokrenuo zbog rasprave održane 8. ožujka 1996. o mogućnosti sklapanja nove privatne police kolektivnog osiguranja, uz obaveznu policu osiguranja, za sve zaposlenike Sveučilišta na Kreti te navodnih nezakonitih isplata u uzastopnim obrocima u razdoblju od 2000. do 2002.;

               F.

               budući da se prijašnji postupak u istom predmetu odnosio na razdoblje nakon 2000. i da je zaključen oslobađajućom presudom za sve okrivljenike;

               G.

               budući da je jasno da predloženo pokretanje postupka protiv Giorgosa Grammatikakisa nije povezano s obnašanjem njegove dužnosti zastupnika u Europskom parlamentu, već s njegovom prijašnjom funkcijom rektora Senata Sveučilišta na Kreti;

               H.

               budući da se u skladu s člankom 8. Protokola br. 7 o povlasticama i imunitetima Europske unije predloženi postupak protiv Giorgosa Grammatikakisa ne odnosi na izražena mišljenja ili glasanja pri obnašanju njegovih dužnosti zastupnika u Europskom parlamentu;

               I.

               budući da je predloženi postupak proširen kako bi se obuhvatilo razdoblje od 1996. do 2000. i posljednja sjednica Senata Sveučilišta na Kreti na kojoj je Giorgos Grammatikakis bio na funkciji rektora, kada se o spomenutom pitanju raspravljalo, iako nije donesena nikakva odluka; budući da nema naznaka da se iza predloženog postupka krije namjera da se dotičnom zastupniku u Europskom parlamentu nanese politička šteta;

               J.

               budući da je pokretanje predloženog postupka u slučaju više suokrivljenika, članova Senata Sveučilišta na Kreti te Odbora ELKE, definitivno odbijeno zbog toga što je za navodna kaznena djela u pitanju prošao rok zastare od petnaest godina, dok je druge okrivljenike sud oslobodio po svim točkama optužnice u svibnju 2016.;

               K.

               iznenađen je zbog toga što je zahtjev za ukidanje imuniteta podnesen sada, nakon dvadeset godina, kao i zbog činjenice da grčki pravosudni sustav nije u međuvremenu mogao pokrenuti postupak protiv Giorgosa Grammatikakisa, već da namjerava to učiniti sada, kada je on zastupnik u Europskom parlamentu;

               L.

               budući da spor pravosudni sustav nikada ne može biti u potpunosti pravedan s obzirom na to da nakon dvadeset godina ni dotične osobe nisu više iste osobe koje su nekoć bile; budući da pravda nije pravda ako nije pravovremena;

               1.

               odlučuje ukinuti imunitet Giorgosu Grammatikakisu; na njegov vlastiti zahtjev, kako bi se okončao taj dugotrajni sudski postupak;

               2.

               nalaže svojem predsjedniku da odmah proslijedi ovu Odluku i izvješće nadležnog odbora grčkim vlastima i Giorgosu Grammatikakisu.

      (1)  Presuda Suda od 12. svibnja 1964., Wagner/Fohrmann i Krier, 101/63, ECLI:EU:C:1964:28; Presuda Suda od 10. srpnja 1986., Wybot/Faure i drugi, 149/85, ECLI:EU:C:1986:310; Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440; Presuda Suda od 21. listopada 2008., Marra/De Gregorio i Clemente, C 200/07 et C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.


title: Odluka Vijeća (ZVSP) 2018/903 od 25. lipnja 2018. o produljenju mandata posebnog predstavnika Europske unije u Kosovu (Ovim se nazivom ne dovode u pitanje stajališta o statusu te je on u skladu s RVSUN-om 1244(1999) i mišljenjem Međunarodnog suda o proglašenju neovisnosti Kosova.)

text:
                  26.6.2018

                  HR

                  Službeni list Europske unije

                  L 161/7

            ODLUKA VIJEĆA (ZVSP) 2018/903
      od 25. lipnja 2018.
      o produljenju mandata posebnog predstavnika Europske unije u Kosovu (*1)

      VIJEĆE EUROPSKE UNIJE,
      uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
      uzimajući u obzir prijedlog Visokog predstavnika Unije za vanjske poslove i sigurnosnu politiku,
      budući da:

                  (1)

                  Vijeće je 4. kolovoza 2016. donijelo Odluku (ZVSP) 2016/1338 (1) o produljenju mandata posebnog predstavnika Europske unije (PPEU) u Kosovu i imenovanju gđe Nataliye APOSTOLOVE PPEU-om u Kosovu. Mandat PPEU-a istječe 30. lipnja 2018.

                  (2)

                  Mandat PPEU-a trebalo bi produljiti za daljnje razdoblje od 20 mjeseci.

                  (3)

                  PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

            DONIJELO JE OVU ODLUKU:
      Članak 1.
      Posebni predstavnik Europske unije
      Mandat gđe Nataliye APOSTOLOVE kao PPEU-a u Kosovu produljuje se do 29. veljače 2020. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
      Članak 2.
      Ciljevi politike
      Mandat PPEU-a temelji se na ciljevima politike Unije u Kosovu. Ti ciljevi uključuju održavanje vodeće uloge u promicanju stabilnog, održivog, mirnog, demokratskog i multietničkog Kosova; jačanje stabilnosti u regiji te doprinos regionalnoj suradnji i dobrosusjedskim odnosima na zapadnom Balkanu; poticanje posvećenosti Kosova vladavini prava i zaštiti manjina te kulturne i vjerske baštine; pružanje podrške europskoj perspektivi Kosova i njegovu približavanju Uniji u skladu s perspektivom regije i u skladu sa Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova, s druge strane (2) (dalje u tekstu: „Sporazum o stabilizaciji i pridruživanju”) te s Odlukom Vijeća (EU) 2015/1988 (3) te u skladu s relevantnim zaključcima Vijeća.
      Članak 3.
      Mandat
      Kako bi se ostvarili ciljevi politike, PPEU ima sljedeći mandat:

                  (a)

                  pružati savjetovanje i podršku Unije u političkom procesu;

                  (b)

                  promicati sveobuhvatnu političku koordinaciju Unije u Kosovu;

                  (c)

                  jačati prisutnost Unije u Kosovu te osigurati njezinu usklađenost i učinkovitost;

                  (d)

                  pružati lokalne političke smjernice voditelju Misije Europske unije za uspostavu vladavine prava u Kosovu (EULEX KOSOVO), uključujući smjernice o političkim aspektima pitanja koja se odnose na izvršne odgovornosti;

                  (e)

                  osiguravati dosljednost i usklađenost djelovanja Unije u Kosovu, među ostalim usmjeravajući na lokalnoj razini tranziciju misije EULEX KOSOVO za konačan prijenos aktivnosti, prema potrebi, na PPEU-a ili Ured EU-a u Kosovu i/ili lokalne vlasti;

                  (f)

                  pružati podršku europskoj perspektivi Kosova i njegovu približavanju Uniji u skladu s perspektivom regije i u skladu sa Sporazumom o stabilizaciji i pridruživanju i s Odlukom (EU) 2015/1988 te u skladu s relevantnim zaključcima Vijeća, ciljanom komunikacijom s javnošću te aktivnostima Unije za osvješćivanje osmišljenima kako bi se u kosovskoj javnosti osiguralo šire razumijevanje pitanja povezanih s Unijom, među ostalim rada misije EULEX KOSOVO, kao i podrška tim pitanjima;

                  (g)

                  pratiti, pomagati i olakšavati, svim metodama i instrumentima koji PPEU-u stoje na raspolaganju te uz potporu Ureda EU-a u Kosovu, napredak u pogledu političkih, gospodarskih i europskih prioriteta, u skladu s odgovarajućim institucionalnim nadležnostima i odgovornostima te podupirati provedbu Sporazuma o stabilizaciji i pridruživanju, među ostalim europskim planom reformi;

                  (h)

                  doprinositi razvoju i konsolidaciji poštovanja ljudskih prava i temeljnih sloboda u Kosovu, među ostalim u odnosu na žene i djecu te zaštitu manjina, u skladu s politikom ljudskih prava Unije i smjernicama Unije o ljudskim pravima;

                  (i)

                  podupirati provedbu dijaloga između Beograda i Prištine u kojemu posreduje Unija, uključujući zadaće operativne potpore koje se trebaju prenijeti s misije EULEX KOSOVO;

                  (j)

                  pružati, prema potrebi, potporu mandatu specijaliziranih vijeća i Specijaliziranog ureda tužiteljstva, među ostalim komunikacijom i aktivnostima za osvješćivanje.

            Članak 4.
      Provedba mandata
      1.   PPEU je odgovoran za provedbu mandata i djeluje pod nadležnošću VP-a.
      2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjeravanje u okviru mandata, ne dovodeći u pitanje ovlasti VP-a.
      3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
      Članak 5.
      Financiranje
      1.   Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. srpnja 2018. do 29. veljače 2020. iznosi 5 150 000 EUR.
      2.   Rashodima se upravlja u skladu s postupcima i pravilima koji se primjenjuju na opći proračun Unije. Sudjelovanje fizičkih i pravnih osoba u dodjeli ugovorâ o javnoj nabavi od strane PPEU-a otvoreno je bez ograničenjâ. Osim toga, pravilo o podrijetlu ne primjenjuje se na robu koju kupuje PPEU.
      3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.
      Članak 6.
      Ustrojavanje i sastav tima
      1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu svojeg tima odmah obavješćuje Vijeće i Komisiju.
      2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće takvog upućenog osoblja pokriva dotična država članica, dotična institucija Unije odnosno ESVD. Stručnjaci koje su države članice uputile u institucije Unije ili u ESVD također mogu biti raspoređeni na rad kod PPEU-a. Međunarodno ugovorno osoblje mora imati državljanstvo države članice.
      3.   Sve upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje ili ESVD-a te izvršava svoje dužnosti i djeluje u interesu mandata PPEU-a.
      Članak 7.
      Povlastice i imuniteti PPEU-a i osoblja PPEU-a
      Povlastice, imuniteti i dodatna jamstva potrebni za ispunjenje i neometano funkcioniranje misije PPEU-a i članova osoblja PPEU-a prema potrebi se usuglašavaju sa strankama domaćinima. Države članice i ESVD u tu svrhu osiguravaju svu potrebnu potporu.
      Članak 8.
      Sigurnost klasificiranih podataka EU-a
      1.   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (4).
      2.   VP je ovlašten staviti na raspolaganje NATO-u/KFOR-u klasificirane podatke i dokumente EU-a do razine „CONFIDENTIEL UE/EU CONFIDENTIAL” sastavljene za potrebe djelovanja, u skladu sa sigurnosnim pravilima za zaštitu klasificiranih podataka EU-a.
      3.   VP je ovlašten staviti na raspolaganje Ujedinjenim narodima i Organizaciji za europsku sigurnost i suradnju, u skladu s operativnim potrebama PPEU-a, klasificirane podatke i dokumente EU-a do razine „RESTREINT UE/EU RESTRICTED” koji su sastavljeni za potrebe djelovanja, u skladu sa sigurnosnim pravilima za zaštitu klasificiranih podataka EU-a. U tu se svrhu dogovaraju lokalni aranžmani.
      4.   VP je ovlašten staviti na raspolaganje trećim stranama povezanima s ovom Odlukom neklasificirane dokumente EU-a koji se odnose na rasprave Vijeća s obzirom na djelovanje obuhvaćeno obvezom čuvanja poslovne tajne u skladu s člankom 6. stavkom 1. Poslovnika Vijeća (5).
      Članak 9.
      Pristup informacijama i logistička potpora
      1.   Države članice, Komisija i Glavno tajništvo Vijeća osiguravaju PPEU-u pristup svim relevantnim informacijama.
      2.   Delegacija Unije i/ili države članice, prema potrebi, pružaju logističku potporu u regiji.
      Članak 10.
      Sigurnost
      U skladu s politikom Unije o sigurnosti osoblja koje je raspoređeno izvan Unije u operativnom svojstvu u okviru glave V. Ugovora, PPEU, u skladu s mandatom PPEU-a i sigurnosnom situacijom na području nadležnosti, poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:

                  (a)

                  uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku zaštitu, za organizacijsku sigurnost i za sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i upravljanje situacijama u kojima je ugrožena sigurnost, te kojim se predviđa plan za krizne situacije i plan evakuacije;

                  (b)

                  osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

                  (c)

                  osigurava da svi članovi tima PPEU-a koji se trebaju rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

                  (d)

                  osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

            Članak 11.
      Izvješćivanje
      PPEU redovito podnosi usmena i pismena izvješća VP-u i PSO-u. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.
      Članak 12.
      Koordinacija
      1.   PPEU doprinosi jedinstvu, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Suradnja s državama članicama traži se prema potrebi. Aktivnosti PPEU-a koordiniraju se s aktivnostima Komisije te, prema potrebi, s aktivnostima drugih PPEU-a koji djeluju u regiji. PPEU održava redovite informativne sastanke za misije država članica i delegacije Unije.
      2.   Na terenu se održava bliska veza sa šefovima delegacija Unije u regiji i šefovima misija država članica. Oni ulažu sve napore kako bi pomogli PPEU-u u provedbi mandata. PPEU pruža lokalne političke smjernice voditelju misije EULEX KOSOVO, uključujući smjernice o političkim aspektima pitanja u vezi s izvršnim odgovornostima. PPEU i zapovjednik civilnih operacija međusobno se savjetuju prema potrebi. PPEU također surađuje s relevantnim lokalnim tijelima te drugim međunarodnim i regionalnim akterima na terenu.
      3.   PPEU, zajedno s drugim akterima iz Unije koji su prisutni na terenu, osigurava širenje i razmjenu informacija među akterima iz Unije na području djelovanja s ciljem postizanja visokog stupnja zajedničke svijesti o situaciji i njezine procjene.
      Članak 13.
      Pomoć u vezi sa zahtjevima
      PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-ova u Kosovu te u tu svrhu osiguravaju administrativnu pomoć i pristup relevantnim spisima.
      Članak 14.
      Preispitivanje
      Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do 31. listopada 2018. Vijeću, VP-u i Komisiji podnosi izvješće o napretku, a do 30. studenoga 2019. sveobuhvatno izvješće o provedbi mandata.
      Članak 15.
      Stupanje na snagu
      Ova Odluka stupa na snagu na dan donošenja.

         Sastavljeno u Luxembourgu 25. lipnja 2018.

               Za Vijeće

               Predsjednica

            F. MOGHERINI

         (*1)  Ovim se nazivom ne dovode u pitanje stajališta o statusu te je on u skladu s RVSUN-om 1244(1999) i mišljenjem Međunarodnog suda o proglašenju neovisnosti Kosova.

         (1)  Odluka Vijeća (ZVSP) 2016/1338 od 4. kolovoza 2016. o izmjeni Odluke (ZVSP) 2015/2052 o produljenju mandata posebnog predstavnika Europske unije na Kosovu (Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.) (SL L 212, 5.8.2016., str. 109.).

         (2)  SL L 71, 16.3.2016., str. 3.

         (3)  Odluka Vijeća (EU) 2015/1988 od 22. listopada 2015. o potpisivanju u ime Unije Sporazuma o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova, s druge strane (SL L 290, 6.11.2015., str. 4.).

         (4)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).

         (5)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).


title: Odluka Vijeća (ZVSP) 2018/907 od 25. lipnja 2018. o produljenju mandata posebnog predstavnika Europske unije za Južni Kavkaz i krizu u Gruziji

text:
               26.6.2018

               HR

               Službeni list Europske unije

               L 161/27

         ODLUKA VIJEĆA (ZVSP) 2018/907
   od 25. lipnja 2018.
   o produljenju mandata posebnog predstavnika Europske unije za Južni Kavkaz i krizu u Gruziji
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 13. studenoga 2017. donijelo Odluku (ZVSP) 2017/2071 (1) o imenovanju g. Toiva KLAARA posebnim predstavnikom Europske unije (PPEU) za južni Kavkaz i krizu u Gruziji. Mandat PPEU-a istječe 30. lipnja 2018.

               (2)

               Mandat PPEU-a trebalo bi produljiti za daljnje razdoblje od 20 mjeseci.

               (3)

               PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   Mandat g. Toiva KLAARA kao PPEU-a za južni Kavkaz i krizu u Gruziji produljuje se do 29. veljače 2020. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   Članak 2.
   Ciljevi politike
   Mandat PPEU-a temelji se na ciljevima politike Unije za južni Kavkaz, uključujući ciljeve postavljene u zaključcima izvanrednog sastanka Europskog vijeća održanog u Bruxellesu 1. rujna 2008. i zaključcima Vijeća od 15. rujna 2008, kao i onima od 27. veljače 2012. Ti ciljevi uključuju:

               (a)

               u skladu s postojećim mehanizmima, uključujući Organizaciju za europsku sigurnost i suradnju (OESS) i njezinu skupinu iz Minska, spriječiti sukobe u regiji, doprinijeti mirnom rješavanju sukoba u regiji, kao što su kriza u Gruziji i sukob na području Nagorno-Karabaha, promicanjem povratka izbjeglica i interno raseljenih osoba i drugim odgovarajućim sredstvima, te podupirati provedbu takvog rješenja u skladu s načelima međunarodnog prava;

               (b)

               pokrenuti konstruktivnu suradnju s glavnim zainteresiranim akterima u pogledu regije;

               (c)

               poticati i davati podršku daljnjoj suradnji između Armenije, Azerbajdžana i Gruzije, te, prema potrebi, njihovih susjednih zemalja;

               (d)

               povećati djelotvornost i vidljivost Unije u regiji.

         Članak 3.
   Mandat
   Kako bi se ostvarili ciljevi politike, PPEU ima sljedeći mandat:

               (a)

               uspostaviti kontakte s vladama, parlamentima, drugim ključnim političkim akterima, pravosuđem i civilnim društvom u regiji;

               (b)

               poticati zemlje u regiji na suradnju u regionalnim temama od zajedničkog interesa kao što su zajedničke sigurnosne prijetnje, borba protiv terorizma, nezakonita trgovina i organizirani kriminal;

               (c)

               doprinositi mirnom rješavanju sukoba u skladu s načelima međunarodnog prava i olakšati provedbu takvog rješavanja u bliskoj koordinaciji s Ujedinjenim narodima, OESS-om i njegovom skupinom iz Minska;

               (d)

               u odnosu na krizu u Gruziji:

                           i.

                           pomoći u pripremama za međunarodne razgovore koji se održavaju na temelju točke 6. plana rješenja od 12. kolovoza 2008. pod nazivom „Međunarodna rasprava u Ženevi” i njegovih provedbenih mjera od 8. rujna 2008., među ostalim o aranžmanima za sigurnost i stabilnost u regiji, pitanju izbjeglica i interno raseljenih osoba, na temelju međunarodno priznatih načela, i bilo kojem drugom pitanju, sporazumom između stranaka;

                           ii.

                           pomoći u utvrđivanju stajališta Unije i predstavljati je, na razini PPEU-a, u razgovorima iz podtočke i.; te

                           iii.

                           olakšati provedbu plana rješenja od 12. kolovoza 2008. i njegovih provedbenih mjera od 8. rujna 2008.;

               (e)

               olakšati izradu i provedbu mjera za izgradnju povjerenja u koordinaciji sa stručnim znanjem država članica kada je to dostupno te primjereno;

               (f)

               prema potrebi pomoći u pripremi doprinosa Unije za provedbu mogućeg rješenja sukoba;

               (g)

               intenzivirati dijalog u pogledu regije između Unije i glavnih zainteresiranih aktera;

               (h)

               pomoći Uniji u daljnjem razvijanju sveobuhvatne politike prema južnom Kavkazu;

               (i)

               u okviru aktivnosti utvrđenih u ovom članku, doprinositi provedbi politike ljudskih prava Unije i smjernica Unije o ljudskim pravima, posebice u pogledu djece i žena na područjima pogođenima sukobima, osobito praćenjem razvoja događaja u tom pogledu i bavljenjem njime.

         Članak 4.
   Provedba mandata
   1.   PPEU je odgovoran za provedbu mandata i djeluje pod nadležnošću VP-a.
   2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjerenje u okviru mandata, ne dovodeći u pitanje ovlasti VP-a.
   3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
   Članak 5.
   Financiranje
   1.   Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. srpnja 2018. do 29. veljače 2020. iznosi 4 340 000 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije.
   3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.
   2.   Države članice, institucije Unije i ESVD mogu predložiti upućivanje osoblja PPEU-u. Plaće takvog upućenog osoblja pokriva dotična država članica, dotična institucija Unije odnosno ESVD. Stručnjaci koje su države članice uputile u institucije Unije ili ESVD također mogu biti raspoređeni na radu kod PPEU-a. Međunarodno ugovorno osoblje mora imati državljanstvo države članice.
   3.   Sve upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje ili ESVD-a te izvršava svoje dužnosti i djeluje u interesu mandata PPEU-a.
   4.   Osoblje PPEU-e smješta se zajedno s relevantnim odjelima ESVD-a ili delegacijama Unije kako bi se osigurala koherentnost i dosljednosti njihovih aktivnosti.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i ostala jamstva potrebna za ispunjenje i neometano funkcioniranje misije PPEU-a i članova osoblja PPEU-a prema potrebi se usuglašavaju sa zemljama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (2).
   Članak 9.
   Pristup podacima i logistička potpora
   1.   Države članice, Komisija i Glavno tajništvo Vijeća osiguravaju PPEU-u pristup svim relevantnim informacijama.
   2.   Delegacije Unije u regiji i/ili države članice, prema potrebi, pružaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je raspoređeno izvan Unije u operativnom svojstvu u okviru glave V. Ugovora, PPEU u skladu s mandatom PPEU-a i sigurnosnom situacijom na području nadležnosti, poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:

               (a)

               uspostavlja poseban sigurnosni plan na temelju smjernica ESVD-a, koji uključuje posebne mjere za fizičku sigurnost, za organizacijsku sigurnost i za sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i upravljanje situacijama u kojima je ugrožena sigurnost, te kojim se predviđa plan za krizne situacije i plan evakuacije;

               (b)

               osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

               (c)

               osigurava da svi članovi tima PPEU-a koji se trebaju rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito podnosi usmena i pismena izvješća VP-u i PSO-u. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.
   Članak 12.
   Koordinacija
   1.   PPEU doprinosi jedinstvu, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Suradnja s državama članicama traži se prema potrebi. Aktivnosti PPEU-a koordiniraju su s aktivnostima Komisije. PPEU održava redovite informativne sastanke za misije država članica i delegacije Unije.
   2.   Na terenu se održava bliska veza sa šefovima delegacija Unije i šefovima misija država članica. Oni ulažu sve napore kako bi pomogli PPEU-u u provedbi mandata. PPEU u bliskoj koordinaciji sa šefom delegacije Unije u Gruziji pruža lokalne političke smjernice voditelju promatračke misije Europske unije u Gruziji (EUMM Georgia). PPEU i zapovjednik civilnih operacija za misiju EUMM Georgia međusobno se savjetuju po potrebi. PPEU također surađuje s drugim međunarodnim i regionalnim akterima na terenu.
   Članak 13.
   Pomoć u vezi sa zahtjevima
   PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-a za južni Kavkaz i krizu u Gruziji te u tu svrhu osiguravaju administrativnu pomoć i pristup relevantnim spisima.
   Članak 14.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do 31. listopada 2018. Vijeću, VP-u i Komisiji podnosi izvješće o napretku, a do 30. studenoga 2019. sveobuhvatno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.

      Sastavljeno u Luxembourgu 25. lipnja 2018.

            Za Vijeće

            Predsjednica

         F. MOGHERINI

      (1)  Odluka Vijeća (ZVSP) 2017/2071 od 13. studenoga 2017. o imenovanju posebnog predstavnika Europske unije za Južni Kavkaz i krizu u Gruziji (SL L 295, 14.11.2017., str. 55.).

      (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (ZVSP) 2018/909 od 25. lipnja 2018. o uspostavi zajedničkog skupa pravila za upravljanje projektima PESCO-a

text:
               26.6.2018

               HR

               Službeni list Europske unije

               L 161/37

         ODLUKA VIJEĆA (ZVSP) 2018/909
   od 25. lipnja 2018.
   o uspostavi zajedničkog skupa pravila za upravljanje projektima PESCO-a
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 46. stavak 6.,
   uzimajući u obzir Odluku Vijeća (ZVSP) 2017/2315 od 11. prosinca 2017. o uspostavi stalne strukturirane suradnje (PESCO) i utvrđivanju popisa država članica sudionica (1),
   Uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 11. prosinca 2017. donijelo Odluku (ZVSP) 2017/2315.

               (2)

               Člankom 4. stavkom 2. točkom (f) te Odluke predviđa se uspostava zajedničkog skupa pravila upravljanja za projekte koje bi države članice sudionice koje su uključene u pojedini projekt prema potrebi mogle prilagoditi za taj projekt.

               (3)

               Kako je precizirano u uvodnoj izjavi 5. Odluke Vijeća (ZVSP) 2018/340 (2), kako bi se osigurala usklađenost, provedba svih projekata u okviru PESCO-a temeljit će se na zajedničkom skupu pravila upravljanja za projekte, uključujući, između ostalog, pravila o ulozi promatrača, prema potrebi.

               (4)

               U skladu sa stavkom 12. Preporuke Vijeća od 6. ožujka 2018. o planu za provedbu PESCO-a (3), Vijeće bi do lipnja 2018. trebalo usvojiti zajednički skup pravila upravljanja za projekte. Tim skupom pravila trebalo bi utvrditi okvir kojim će se osigurati dosljedna i usklađena provedba projekata u okviru PESCO-a i koji će obuhvaćati modalitete za redovito obavješćivanje Vijeća o razvoju pojedinačnih projekata u skladu s člankom 5. stavkom 3. Odluke (ZVSP) 2017/2315 te omogućiti Vijeću provedbu potrebnog nadzora. U tom pogledu trebalo bi detaljnije utvrditi uloge i odgovornosti država članica sudionica, uključujući, između ostalog, ulogu država promatračica, prema potrebi, kao i Tajništva PESCO-a koje zajednički pružaju Europska služba za vanjsko djelovanje (ESVD), uključujući Vojni stožer EU-a (EUMS) i Europsku obrambena agencija (EDA). Tim bi se okvirom također sudionicima trebale pružiti opće smjernice u osmišljavanju prikladnih modaliteta za upravljanje svakim projektom u skladu s člankom 5. stavkom 3. Odluke (ZVSP) 2017/2315. U tom kontekstu Vijeće će se najkasnije do lipnja 2018. ponovno baviti pitanjem koordinacijskih funkcija država članica sudionica u okviru projekata.

               (5)

               U članku 7. Odluke (ZVSP) 2017/2315 predviđa se da ESVD, uključujući EUMS te EDA-u, zajedno osiguravaju potrebne zadaće tajništva za PESCO te se u njemu opširnije navode uloge i odgovornosti tih tijela u podupiranju funkcioniranja PESCO-a, među ostalim i projekata PESCO-a.

               (6)

               U skladu s člankom 4. stavkom 2. točkom (g) Odluke (ZVSP) 2017/2315, Vijeće bi trebalo donijeti odluku kojom se pravodobno utvrđuju opći uvjeti pod kojima bi treće države mogle iznimno biti pozvane na sudjelovanje u pojedinim projektima, u skladu s člankom 9., posebno njegovim stavkom 1., te stavkom 13. Preporuke Vijeća od 6. ožujka 2018.

               (7)

               Stoga bi Vijeće trebalo usvojiti Odluku o uspostavi zajedničkog skupa pravila za upravljanje projektima u okviru PESCO-a,

         DONIJELO JE OVU ODLUKU:
   Članak 1.
   Definicija
   Za potrebe ove Odluke, „članice projekta” znači države članice sudionice koje sudjeluju u projektu PESCO-a.
   Članak 2.
   Informiranje Vijeća i njegov nadzor
   1.   Do studenoga svake godine Vijeće preispituje i, prema potrebi, ažurira svoju Odluku (ZVSP) 2018/340. Zajedno s tom ažuriranom odlukom Vijeća objavljuje se ažurirani popis članica projekta za svaki projekt, koji se sastoji od onih koje su podnijele prijedlog projekta, kao i onih koje su primljene u projekt u skladu s člankom 5. stavkom 2. Odluke (ZVSP) 2017/2315.
   2.   Članice projekta jednom godišnje propisno obavješćuju Vijeće o razvoju svojih projekata u okviru PESCO-a. U tu svrhu članice projekta izvješćuju Tajništvo PESCO-a putem koordinatorica projekata, o postignutom napretku u okviru odnosnih projekata PESCO-a, koristeći se predloškom za opis projekta PESCO-a iz članka 11. Preporuke Vijeća od 6. ožujka 2018., putem zajedničkog elektroničkog radnog sučelja. Ta izvješća sadrže usklađene podatke o napretku koji je postignut u provedbi projekta, projektni plan, ciljeve i ključne etape te njegov doprinos ostvarenju relevantnih snažnijih obveza koje su uzajamno preuzele. Usklađeno s Odlukom Vijeća2013/488/EU (4), članice projekta mogu se dogovoriti o klasifikaciji (relevantne vrste) podataka koje je potrebno navesti.
   Tajništvo PESCO-a upućuje poziv kojim se koordinatoricama projekata daje šest tjedana za izvješćivanje i prikuplja usklađene podatke o projektima u okviru PESCO-a s ciljem njihova prosljeđivanja Vijeću. U načelu se prosljeđivanje Vijeću prethodi godišnjem izvješću o PESCO-u koje podnosi Visoki predstavnik uzimajući u obzir stavke 14., 15. i 16. Preporuke Vijeća od 6. ožujka 2018.
   3.   Na zahtjev Vijeća, članice projekta putem koordinatorica projekata pružaju dodatne podatke o nekim određenim projektima, osim uobičajenih podataka iz stavka 2.
   4.   Države članice sudionice također dostavljaju podatke o svojim pojedinačnim doprinosima projektima u okviru PESCO-a u kojima sudjeluju putem svojih nacionalnih provedbenih planova, koje je treba godišnje ažurirati, prema potrebi, u skladu s člankom 3. stavkom 2. Odluke (ZVSP) 2017/2315.
   5.   Koordinatorice projekata koriste se zajedničkim elektroničkim radnim sučeljem za izvješćivanje o napretku u drugim područjima i promjenama u pogledu projekta uključujući primanje novih članica projekta i promatračica te datum njihova primanja. Zajedničko elektroničko radno sučelje upotrebljava se tako da se svim državama članicama sudionicama osigura transparentnost dostavljenih podataka.
   Članak 3.
   Tajništvo PESCO-a
   U skladu s člankom 7. Odluke (ZVSP) 2017/2315, te s ciljem ispunjenja svojih zadaća, Tajništvo PESCO-a izvršava sljedeće:

               (a)

               djeluje kao jedinstvena kontaktna točka u okviru Unije za sva pitanja povezana s PESCO-om;

               (b)

               osigurava jedinstvenu kontaktnu točku svim državama članicama sudionicama za razmjenu relevantnih podataka putem jedne adrese elektroničke pošte i zajedničkog elektroničkog radnog sučelja. Tajništvo PESCO-a svoje dokumente također dostavlja putem zajedničkog elektroničkog radnog sučelja;

               (c)

               obavlja funkcije potpore i koordinacije povezane s procjenom prijedloga projekata u okviru PESCO-a te doprinosi strukturiranoj provedbi dostave podataka država članica sudionica nužnih za procjenu projekata, kao i za izvješćivanje Vijeća;

               (d)

               na njihov zahtjev, podupire države članice sudionice koje namjeravaju predložiti projekt nakon što o tome obavijeste druge države članice sudionice. U skladu s člankom 5. stavkom 2. Odluke (ZVSP) 2017/2315, ti se podaci dostavljaju pravodobno s ciljem ostvarenja potpore i pružanja prilike državama članicama sudionicama za sudjelovanje u zajedničkom upućivanju prijedloga;

               (e)

               podupire članice projekta pri ažuriranju njihovih predmetnih projekata u relevantnim pripremnim tijelima Vijeća i, prema potrebi, u okviru EDA-e;

               (f)

               prosljeđuje zahtjeve članica projekta relevantnim službama ESVD-a, među ostalima EUMS-u i EDA-i, radi potpore predmetnim projektima te njihovoj provedbi.

         Članak 4.
   Članice projekta
   1.   U skladu s člankom 5. stavkom 3. Odluke (ZVSP) 2017/2315, članice projekta među sobom se jednoglasno dogovaraju o modalitetima svoje suradnje i upravljanja projektom te o njihovu opsegu.
   2.   U te modalitete mogu spadati nužni doprinosi potrebni za sudjelovanje u projektu te ispunjenje zahtjeva povezanih s njim, postupak donošenja odluka u okviru projekta, uvjeti napuštanja projekta ili pristupanja drugih država članica sudionica projektu te odredbe koje se odnose na status promatrača. Ti modaliteti također mogu obuhvaćati pitanja iz članka 7.
   3.   U skladu s člankom 5. stavkom 2. Odluke (ZVSP) 2017/2315, članice projekta mogu se jednoglasno dogovoriti o primanju drugih država članicama sudionica u projekt, na zahtjev ovih potonjih. O primanju novih članica dužne su obavijestiti Vijeće.
   4.   Članice projekta mogu se među sobom jednoglasno dogovoriti o tome da se određene odluke, poput odluka povezanih s administrativnim pitanjima, donose u skladu s različitim pravilima glasovanja.
   5.   Članice projekta doprinose projektu vlastitim resursima i stručnim znanjem. Ovisno o opsegu projekta, svaka članica projekta određuje narav svojeg doprinosa, što može uključivati ljudske resurse, financijske resurse, stručno znanje, opremu ili doprinose u naravi. Ti doprinosi podupiru ostvarivanje cilja projekta te utječu na projekt.
   6.   Članice projekta nastoje svaki projekt oblikovati s ciljem osiguravanja usklađenosti ishoda i vremenskog okvira s drugim projektima u okviru PESCO-a te tako da projekt bude usklađen s inicijativama koje su razvijene u sklopu drugih relevantnih institucijskih okvira, istodobno osiguravajući transparentnost i uključivost te izbjegavanje nepotrebnog udvostručivanja.
   7.   U skladu sa snažnijim obvezama koje su preuzele države članice sudionice, članice projekta nastoje osigurati iskoristive snage i kapacitete koje su prije svega dobro opremljene, osposobljene te interoperabilne, s odgovarajućim strukturama, zalihama i rezervama te koje se može rasporediti u okviru operacija, koje mogu izvršiti i podupirati te operacije.
   8.   Svaka članica projekta određuje nacionalnu kontaktnu točku za svaki projekt u okviru PESCO-a u kojemu sudjeluje.
   Članak 5.
   Koordinatorice projekata
   1.   Članice projekta za svaki projekt PESCO-a utvrđuju i među sobom određuju jednu ili više koordinatorica projekta koje izvršavaju zadaće koordinacije. U načelu, ulogu koordinatorice mogu preuzeti nositeljice projekta.
   2.   Koordinatorice projekta izvršavaju posebice sljedeće zadaće:

               (a)

               ažuriraju, barem jednom godišnje, podatke o projektu putem zajedničkog elektroničkog radnog sučelja koje je uspostavilo Tajništvo PESCO-a, na temelju obrasca za opis projekta PESCO-a;

               (b)

               olakšavaju uzajamnu suradnju članica projekta, kao i suradnju s ostalim koordinatoricama drugih relevantnih projekata u okviru PESCO-a, prema potrebi, te djeluju kao središnja točka za pitanja povezana s predmetnim projektom;

               (c)

               mogu podupirati izradu modaliteta iz članka 4., prema kojima se upravlja projektom, odnosno nužne projektne dokumentacije, među ostalim, izvješća. S tim se ciljem koordinatorice projekta mogu koristiti pomoćnim alatima za upravljanje projektom koji se državama članicama sudionicama nude u okviru EDA-e;

               (d)

               promiču, prema potrebi, napore da kapaciteti razvijeni u okviru projekta za cilj imaju prevladavanje nedostataka kapaciteta utvrđenih u planu razvoja kapaciteta i Koordiniranom godišnjem preispitivanju u području obrane, doprinose ispunjenju snažnijih obveza, uzimajući u obzir i najzahtjevnije misije te doprinose ostvarenju dogovorene razine ambicija Unije.

         3.   Članice projekta mogu se među sobom dogovoriti o dodatnim modalitetima u pogledu funkcija i odgovornosti koordinatorice projekta, kojima se odražavaju posebnosti tog projekta. Posebice, ako se članice projekta dogovore da ulogu koordinatorica projekta dodjele više članica projekta, prema Tajništvu PESCO-a zadržavaju jedinstvenu kontaktnu točku.
   Članak 6.
   Promatračice
   1.   Članice projekta mogu se među sobom dogovoriti o tome da drugim državama članicama sudionicama dopuste da postanu promatračice projekta.
   2.   Države članice sudionice mogu, u načelu, postati promatračice samo ako ispunjavaju uvjete, među ostalim u pogledu trajanja, koje trebaju utvrditi članice projekta u skladu s posebnošću projekta. Te uvjete na zahtjev dostavljaju koordinatorice projekta.
   3.   Članice projekta mogu se među sobom dogovoriti o posebnim modalitetima u pogledu statusa promatračica, kojim se odražavaju posebnosti tog projekta i različite faze njegova razvoja.
   4.   Promatračice nisu dužne doprinositi projektu vlastitim resursima i stručnim znanjem. Promatračice mogu zatražiti da postanu članicama projekta u kasnijoj fazi, bez usporavanja napretka u provedbi projekta.
   Članak 7.
   Druga pitanja obuhvaćena modalitetima projekta
   1.   Modaliteti koje članice projekta mogu uzajamno dogovoriti, prema potrebi u pisanom obliku, u okviru svakog projekta PESCO-a, s ciljem provedbe članka 5. stavka 3. Odluke (ZVSP) 2017/2315, odnose se među ostalim na neka ili sva sljedeća područja:

               —

               pripremu, predsjedanje i koordinaciju sastanaka članica projekta,

               —

               uzajamnu raspodjelu uloga i odgovornosti članica projekta,

               —

               poziv Komisiji za sudjelovanje, prema potrebi, u izvedbi projekta,

               —

               pravila o proračunu i financijama,

               —

               nazočnost promatračica u izvedbi projekta,

               —

               pravila koja bi trebalo primijeniti ako članica projekta odluči da napušta projekt (uključujući pravne i financijske aspekte) ili ako država članica sudionica zatraži da pristupi projektu,

               —

               utvrđivanje slučajeva u kojima članice projekta mogu zatražiti potporu ESVD-a, uključujući EUMS i EDA-u,

               —

               specifikacije, strategija nabave, izbor potporne strukture upravljanja projektom te odabir industrijskih poduzeća. U tom pogledu članice projekta mogu se uzajamno dogovoriti o primjeni alata za upravljanje projektom kojima se koristi EDA, poput modaliteta projekta, zajedničkih ciljeva u pogledu osoblja, zajedničkih zahtjeva u pogledu osoblja ili poslovnih predmeta.

         2.   Članice projekta mogu među sobom jednoglasno dogovoriti da odluke u vezi s gorenavedenim pitanjima donose u skladu s člankom 4. stavkom 4.
   Članak 8.
   Korištenje snaga i razvijenih kapaciteta
   Članice projekta mogu pojedinačno ili skupno iskoristiti snage i kapacitete razvijene u sklopu projekta u okviru PESCO-a, prema potrebi, u kontekstu aktivnosti koje provode Europska unija, UN, NATO ili u drugim okvirima.
   Članak 9.
   Preispitivanje
   Ova se Odluka preispituje prije 31. prosinca 2020.
   Ova se odluka prema potrebi prilagođava, kako bi se uzeli u obzir opći uvjeti sudjelovanja trećih država u pojedinačnim projektima, o čemu odlučuje Vijeće u skladu s člankom 4. stavkom 2. točkom (g) i člankom 9. stavkom 1. Odluke (ZVSP) 2017/2315.
   Članak 10.
   Stupanje na snagu
   Ova Odluka stupa na snagu na dan donošenja.

      Sastavljeno u Luxembourgu 25. lipnja 2018.

            Za Vijeće

            Predsjednica

         F. MOGHERINI

      (1)  SL L 331, 14. 12. 2017., str. 57.

      (2)  Odluka Vijeća (ZVSP) 2018/340 od 6. ožujka 2018. o izradi popisa projekata koje treba razviti u okviru PESCO-a (SL L 65, 8. 3. 2018., str. 24.).

      (3)  SL C 88, 8.3.2018., str. 1.

      (4)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (ZVSP) 2018/905 od 25. lipnja 2018. o produljenju mandata posebnog predstavnika Europske unije za Rog Afrike

text:
               26.6.2018

               HR

               Službeni list Europske unije

               L 161/16

         ODLUKA VIJEĆA (ZVSP) 2018/905
   od 25. lipnja 2018.
   o produljenju mandata posebnog predstavnika Europske unije za Rog Afrike
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 8. prosinca 2011. donijelo Odluku 2011/819/ZVSP (1) o imenovanju g. Alexandera RONDOSA posebnim predstavnikom Europske unije (PPEU) za Rog Afrike. Mandat PPEU-a istječe 20. lipnja 2018.

               (2)

               Mandat PPEU-a trebalo bi produljiti za daljnje razdoblje od 20 mjeseci.

               (3)

               PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   1.   Mandat Alexandera RONDOSA kao PPEU-a za Rog Afrike produljuje se do 29. veljače 2020. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   2.   Za potrebe mandata PPEU-a, Rog Afrike definira se tako da obuhvaća Republiku Džibuti, Državu Eritreju, Saveznu Demokratsku Republiku Etiopiju, Republiku Keniju, Saveznu Republiku Somaliju, Republiku Sudan, Republiku Južni Sudan i Republiku Ugandu. Za pitanja od šireg regionalnog značaja PPEU prema potrebi surađuje sa zemljama i regionalnim subjektima izvan Roga Afrike.
   Članak 2.
   Ciljevi politike
   1.   Mandat PPEU-a temelji se na ciljevima politike Unije za Rog Afrike kako su određeni u Globalnoj strategiji EU-a iz lipnja 2016., u njezinu Strateškom okviru za Rog Afrike donesenom 14. studenoga 2011., u Regionalnom akcijskom planu za Rog Afrike za razdoblje 2015–2020. donesenom 26. listopada 2015. i u odgovarajućim zaključcima Vijeća, to jest da aktivno doprinosi regionalnim i međunarodnim naporima za postizanje miroljubivog suživota i trajnog mira, sigurnosti i razvoja unutar zemalja u regiji i među njima. PPEU nadalje doprinosi poboljšanju kvalitete, jačine, utjecaja i vidljivosti višedimenzionalnog djelovanja Unije na Rogu Afrike.
   2.   Ciljevi politike kojima PPEU doprinosi uključuju, među ostalim:

               (a)

               nastavak stabilizacije Roga Afrike, uzimajući u obzir širu regionalnu dinamiku;

               (b)

               rješavanje sukoba, osobito onih u Somaliji, Južnom Sudanu i Sudanu, te sprečavanje potencijalnih sukoba i rano upozoravanje na te sukobe, među zemljama u regiji ili unutar njih;

               (c)

               podršku političkoj, sigurnosnoj i gospodarskoj regionalnoj suradnji, posebno u kontekstu obnovljenog političkog angažmana između Unije i Međuvladinog tijela za razvoj (IGAD);

               (d)

               poboljšano upravljanje tokovima mješovitih migracija iz Roga Afrike i unutar tog područja te rješavanje temeljnih uzroka tih tokova i njihovih humanitarnih aspekata;

               (e)

               sigurnost oko Crvenog mora.

         Članak 3.
   Mandat
   1.   Kako bi se ostvarili ciljevi politike Unije u odnosu na Rog Afrike, PPEU ima sljedeći mandat:

               (a)

               na temelju Strateškog okvira i njegova Regionalnog akcijskog plana, surađivati sa svim relevantnim dionicima u regiji, vladama, regionalnim tijelima, međunarodnim i regionalnim organizacijama, civilnim društvom i dijasporama, s ciljem promicanja ciljeva Unije te doprinositi boljem razumijevanju uloge Unije u regiji;

               (b)

               surađivati s glavnim dionicima izvan regije koji imaju utjecaja u Rogu Afrike s ciljem rješavanja pitanjâ u vezi sa širom regionalnom stabilnošću, među ostalim u pogledu Crvenog mora, zapadnog Indijskog oceana i financiranja Misije Afričke unije u Somaliji (AMISOM). Ti kontakti uključuju bilateralnu suradnju sa Sjedinjenim Američkim Državama, zemljama Zaljeva, Egiptom, Turskom i Kinom, regionalne kontakte s Vijećem za suradnju u Zaljevu te interakciju s drugim relevantnim dionicima kako se pojave;

               (c)

               predstavljati Uniju u relevantnim međunarodnim forumima, prema potrebi, i osigurati vidljivost podrške Unije upravljanju krizama te rješavanju i sprečavanju sukoba;

               (d)

               poticati i podupirati učinkovitu političku i sigurnosnu suradnju te gospodarsku integraciju u regiji partnerstvom Unije s Afričkom unijom (AU) i regionalnim organizacijama, osobito s IGAD-om; doprinijeti daljnjem postupanju u vezi s ministarskim sastancima EU-a i IGAD-a i ministarskim sastancima EU-a sa zemljama članicama IGAD-a;

               (e)

               pratiti politički razvoj događaja u regiji i doprinositi razvoju politike Unije prema regiji s ciljem formuliranja konkretnih prijedloga djelovanja, među ostalim u odnosu na Eritreju, Etiopiju, Somaliju, Sudan, Južni Sudan, granični spor između Džibutija i Eritreje, granični spor između Etiopije i Eritreje, provedbu Sporazuma iz Alžira, spor u vezi s Nilom i na druga pitanja u regiji koja utječu na njezinu sigurnost, stabilnost i blagostanje;

               (f)

               u pogledu Somalije, i djelujući u bliskoj koordinaciji s voditeljem delegacije Unije u Somaliji i relevantnim regionalnim i međunarodnim partnerima, uključujući posebnog predstavnika glavnog tajnika UN-a za Somaliju, AU i IGAD, nastaviti aktivno doprinositi djelovanjima i inicijativama koji vode prema daljnjoj stabilizaciji u Somaliji, osobito prema dovršetku procesa stvaranja savezne države i provedbi prijelaznog plana za početak postupne tranzicije i prijenosu odgovornosti s AMISOM-a somalijsku vladu i somalijske institucije. Uz to, PPEU i dalje podupire razvoj sigurnosnog sektora u Somaliji, među ostalim Unijinim misijama zajedničke sigurnosne i obrambene politike razmještenima u regiji te radi na poboljšanju koordinacije međunarodnih donatora radi podrške sigurnosnom sektoru u Somaliji, u bliskoj suradnji s državama članicama;

               (g)

               u pogledu Sudana i djelujući u bliskoj suradnji s voditeljima delegacija Unije u Kartumu i pri AU-u u Addis Abebi, doprinositi dosljednosti i učinkovitosti politike Unije prema Sudanu te podupirati politička rješenja za situaciju u Darfuru, Južnom Kordofanu i Plavom Nilu te nacionalno pomirenje cjelovitim političkim procesom, među ostalim prema održavanju planiranih izbora 2020. U tom pogledu PPEU doprinosi dosljednom međunarodnom pristupu s AU-om, a posebice s AU-ovom Skupinom na visokoj razini za provedbu za Sudan i Južni Sudan, UN-om i drugim vodećim regionalnim i međunarodnim dionicima, imajući na umu i potrebu pružanja potpore miroljubivom suživotu Sudana i Južnog Sudana, posebice provedbom sporazumâ iz Addisa i rješavanjem otvorenih pitanja nakon Sveobuhvatnog mirovnog sporazuma;

               (h)

               u pogledu Južnog Sudana, oslanjajući se na Sporazum o rješavanju sukoba u Južnom Sudanu i proces Foruma na visokoj razini za revitalizaciju, nastavlja na regionalnoj razini surađivati, posebice s UN-om, AU-om, IGAD-om, sa susjedima Južnog Sudana i s drugim vodećim međunarodnim partnerima radi osiguravanja sprečavanja daljnjeg sukoba i provedbe svakog vjerodostojnog dogovora. U tom pogledu PPEU blisko surađuje s voditeljima delegacija Unije u Jubi i pri AU-u u Addis Abebi;

               (i)

               ispitivati prekogranične izazove, osobito u vezi s migracijama i, na zahtjev, sudjelovati u razgovorima o migracijama s relevantnim dionicima te na općenitiji način doprinositi politici Unije u vezi s migracijama i izbjeglicama u odnosu na regiju, u skladu s političkim prioritetima Unije, kako bi se pojačala suradnja, među ostalim u vezi s povratom i ponovnim prihvatom;

               (j)

               pomno pratiti druge prekogranične izazove koji utječu na Rog Afrike, a posebice radikalizaciju i terorizam, ali i pomorsku sigurnost i piratstvo, organizirani kriminal, krijumčarenje oružja, proizvoda od divlje flore i faune, lijekova i trgovinu njima te druge vrste krijumčarenja i sve političke i sigurnosne posljedice humanitarnih kriza;

               (k)

               promicati pristup humanitarne pomoći u cijeloj regiji;

               (l)

               doprinositi provedbi Odluke Vijeća 2011/168/ZVSP (2) i politike Unije o ljudskim pravima, u suradnji s PPEU-om za ljudska prava, uključujući smjernice EU-a o ljudskim pravima, osobito smjernice EU-a o djeci i oružanom sukobu, kao i smjernice EU-a o nasilju nad ženama i djevojčicama te borbi protiv svakog oblika njihove diskriminacije te politike Unije u vezi s Rezolucijom Vijeća sigurnosti UN-a 1325 (2000), među ostalim praćenjem i izvješćivanjem o razvoju događaja te pripremanjem preporuka u vezi s tim.

         2.   Za potrebe provedbe mandata PPEU, među ostalim:

               (a)

               savjetuje i izvješćuje o utvrđivanju stajalištâ Unije u međunarodnim forumima, prema potrebi, s ciljem proaktivnog promicanja sveobuhvatnog političkog pristupa Unije u pogledu Roga Afrike;

               (b)

               održava pregled svih aktivnosti Unije.

         Članak 4.
   Provedba mandata
   1.   PPEU je odgovoran za provedbu mandata i djeluje pod nadležnošću VP-a.
   2.   PSO održava blisku vezu s PPEU-om i glavna je točka PPEU-u za kontakt s Vijećem. PSO pruža PPEU-u strateško vodstvo i političko usmjerenje u okviru mandata, ne dovodeći u pitanje ovlasti VP-a.
   3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
   4.   PPEU svoje aktivnosti obavlja ponajprije u regiji, istodobno osiguravajući svoju redovitu prisutnost u sjedištu ESVD-a.
   Članak 5.
   Financiranje
   1.   Financijski referentni iznos namijenjen pokrivanju izdataka povezanih s mandatom PPEU-a u razdoblju od 1. srpnja 2018. do 29. veljače 2020. iznosi 4 295 000 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije.
   3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika i sigurnosnim pitanjima, u skladu s potrebama mandata, među ostalim o rodnim pitanjima. PPEU o sastavu svojeg tima odmah i redovito obavješćuje Vijeće i Komisiju.
   2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće takvog upućenog osoblja pokriva dotična država članica, dotična institucija Unije, odnosno ESVD. Stručnjaci koje su države članice uputile u institucije Unije ili u ESVD mogu također biti raspoređeni na rad kod PPEU-u. Međunarodno ugovorno osoblje mora imati državljanstvo države članice.
   3.   Sve upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje ili ESVD-a te izvršava svoje dužnosti i djeluje u interesu mandata PPEU-a.
   4.   Osoblje PPEU-a smješta se zajedno s relevantnim odjelima ESVD-a ili delegacijama Unije kako bi se osigurala koherentnost i dosljednosti njihovih aktivnosti.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i dodatna jamstva potrebna za ispunjenje i neometano funkcioniranje misije PPEU-a i članova osoblja PPEU-a prema potrebi se usuglašavaju sa zemljama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (3).
   Članak 9.
   Pristup informacijama i logistička potpora
   1.   Države članice, Komisija, ESVD i Glavno tajništvo Vijeća osiguravaju PPEU-u pristup svim relevantnim informacijama.
   2.   Delegacije Unije u regiji i/ili države članice, prema potrebi, pružaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je razmješteno izvan Unije u operativnom svojstvu na temelju glave V. Ugovora, PPEU, u skladu s mandatom PPEU-a i sigurnosnom situacijom na području nadležnosti, poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:

               (a)

               uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku zaštitu, za organizacijsku sigurnost i za sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i upravljanje situacijama u kojima je ugrožena sigurnost, te kojim se predviđa plan za krizne situacije i plan evakuacije;

               (b)

               osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

               (c)

               osigurava da svi članovi tima PPEU-a koji se trebaju rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito podnosi usmena i pisana izvješća VP-u i PSO-u. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.
   Članak 12.
   Koordinacija
   1.   PPEU doprinosi jedinstvu, dosljednosti i učinkovitosti djelovanjâ Unije te pomaže osigurati da se svi instrumenti Unije kao i djelovanje država članica dosljedno koriste radi postizanja ciljeva politike Unije. Suradnja s državama članicama traži se prema potrebi. Aktivnosti PPEU-a koordiniraju se s aktivnostima delegacija Unije i Komisije. PPEU održava redovite informativne sastanke za misije država članica i delegacije Unije u regiji.
   2.   Na terenu se održava bliska veza s relevantnim šefovima misija država članica i šefovima delegacija Unije. Oni ulažu sve napore kako bi pomogli PPEU-u u provedbi mandata. PPEU u bliskoj koordinaciji s relevantnim delegacijama Unije pruža lokalne političke smjernice zapovjedniku snaga operacije EUNAVFOR Atalanta, zapovjedniku misije EUTM Somalia i voditelju misije EUCAP Somalia. PPEU, zapovjednici operacija EU-a i zapovjednik civilne operacije međusobno se savjetuju prema potrebi.
   3.   PPEU blisko surađuje s tijelima uključenih zemalja, UN-om, AU-om, IGAD-om, drugim nacionalnim, regionalnim i međunarodnim dionicima, kao i s civilnim društvom u regiji.
   Članak 13.
   Pomoć u vezi sa zahtjevima
   PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-ova u Sudanu (i Južnom Sudanu) te u tu svrhu osiguravaju administrativnu pomoć i pristup relevantnim spisima.
   Članak 14.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do 31. listopada 2018. Vijeću, VP-u i Komisiji podnosi izvješće o napretku, a do 30. studenoga 2019. sveobuhvatno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.

      Sastavljeno u Luxembourgu 25. lipnja 2018.

            Za Vijeće

            Predsjednica

         F. MOGHERINI

      (1)  Odluka Vijeća 2011/819/ZVSP od 8. prosinca 2011. o imenovanju posebnog predstavnika Europske unije za Rog Afrike (SL L 327, 9.12.2011, str. 62.).

      (2)  Odluka Vijeća 2011/168/ZVSP od 21. ožujka 2011. o Međunarodnom kaznenom sudu i o stavljanju izvan snage Zajedničkog stajališta 2003/444/ZVSP (SL L 76, 22.3.2011., str. 56.).

      (3)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (ZVSP) 2018/908 od 25. lipnja 2018. o produljenju mandata posebnog predstavnika Europske unije u Bosni i Hercegovini

text:
               26.6.2018

               HR

               Službeni list Europske unije

               L 161/32

         ODLUKA VIJEĆA (ZVSP) 2018/908
   od 25. lipnja 2018.
   o produljenju mandata posebnog predstavnika Europske unije u Bosni i Hercegovini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 19. siječnja 2015. donijelo Odluku (ZVSP) 2015/77 (1) o imenovanju g. Lars-Gunnara WIGEMARKA posebnim predstavnikom Europske unije (PPEU) u Bosni i Hercegovini. Mandat PPEU-a istječe 30. lipnja 2018.

               (2)

               Mandat PPEU-a trebalo bi produljiti za daljnje razdoblje od 14 mjeseci.

               (3)

               PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   Mandat Lars-Gunnara WIGEMARKA kao PPEU-a u Bosni i Hercegovini produljuje se do 31. kolovoza 2019. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   Članak 2.
   Ciljevi politike
   1.   Mandat PPEU-a temelji se na sljedećim ciljevima politike Unije u Bosni i Hercegovini (BiH):

               (a)

               kontinuiranom napretku u procesu stabilizacije i pridruživanja;

               (b)

               stabilnoj, održivoj, mirnoj, višeetničkoj i ujedinjenoj BiH koja mirno surađuje sa svojim susjedima te

               (c)

               osiguravanju da je BiH nepovratno na putu prema članstvu u EU-u.

         2.   EU će također nastaviti podupirati provedbu Općeg okvirnog sporazuma za mir u BiH.
   Članak 3.
   Mandat
   Kako bi se ostvarili ciljevi politike, PPEU ima sljedeći mandat:

               (a)

               ponuditi savjete Unije i olakšavati politički proces, posebno promicanjem dijaloga između različitih razina vlasti;

               (b)

               osigurati dosljednost i koherentnost djelovanja Unije;

               (c)

               olakšati napredak u političkim, gospodarskim i Unijinim prioritetima, posebno poticanjem daljnjeg rada na mehanizmu koordinacije o pitanjima Unije i daljnjoj provedbi Plana reformi;

               (d)

               podupiranjem domaćih napora koji su u skladu s europskim standardima kako bi se osiguralo da se rezultati izbora mogu provesti;

               (e)

               pratiti i savjetovati izvršna i zakonodavna tijela na svim razinama vlasti u BiH te surađivati s tijelima i političkim strankama u BiH;

               (f)

               osigurati provedbu napora Unije u cijelom nizu aktivnosti u području vladavine prava i reformi sigurnosnog sektora, promicati cjelokupnu koordinaciju napora Unije u rješavanju problema organiziranog kriminala, korupcije i terorizma te pružati lokalne političke smjernice za te napore te, u tom kontekstu, prema potrebi VP-u i Komisiji davati procjene i savjete;

               (g)

               pružati podršku pojačanoj i učinkovitijoj suradnji između kaznenog pravosuđa i policije u BiH kao i inicijativama čiji je cilj jačanje učinkovitosti i nepristranosti pravosudnih institucija, a posebno strukturiranom dijalogu o pravosuđu;

               (h)

               ne dovodeći u pitanje vojni zapovjedni lanac, ponuditi zapovjedniku snaga EU-a političke smjernice za vojna pitanja s lokalnom političkom dimenzijom, a posebno u vezi s osjetljivim operacijama, te za odnose s lokalnim tijelima i lokalnim medijima; savjetovati se sa zapovjednikom snaga EU-a prije poduzimanja političkog djelovanja koje može imati utjecaj na sigurnosnu situaciju i koordinirati se u pogledu koherentnih poruka za lokalna tijela i druge međunarodne organizacije; doprinositi savjetovanjima o Strateškom preispitivanju EUFOR-a/ALTHEA-e;

               (i)

               koordinirati napore Unije za informiranje javnosti u BiH o pitanjima u vezi s Unijom i provoditi te napore;

               (j)

               promicati proces integracije u Uniju ciljanom javnom diplomacijom i Unijinim aktivnostima informiranja koje su osmišljene s ciljem osiguravanja šireg razumijevanja i potpore javnosti BiH u vezi s pitanjima koja su povezana s Unijom, među ostalim suradnjom s lokalnim akterima civilnog društva;

               (k)

               doprinositi razvoju i učvršćivanju poštovanja ljudskih prava i temeljnih sloboda u BiH u skladu s politikom EU-a o ljudskim pravima i smjernicama EU-a o ljudskim pravima;

               (l)

               ostvariti dijalog s odgovarajućim tijelima BiH u pogledu njihove pune suradnje s Međunarodnim rezidulanim mehanizmom za kaznene sudove (International Residual Mechanism for Criminal Tribunals);

               (m)

               u skladu s procesom integracije u Uniju, savjetovati, pomagati, olakšavati i pratiti politički dijalog o potrebnim ustavnim i relevantnim zakonodavnim promjenama;

               (n)

               održavati bliske kontakte i bliska savjetovanja s visokim predstavnikom u BiH i drugim relevantnim međunarodnim organizacijama koje djeluju u zemlji; u tom kontekstu, obavješćivati Vijeće o raspravama na terenu u pogledu međunarodne prisutnosti u zemlji, između ostalog u vezi s Uredom visokog predstavnika;

               (o)

               prema potrebi, pružati savjete VP-u u vezi s fizičkim ili pravnim osobama protiv kojih bi se s obzirom na situaciju u BiH mogle odrediti mjere ograničavanja;

               (p)

               ne dovodeći u pitanje važeće zapovjedne lance, pomagati osigurati da se svi instrumenti Unije na terenu primjenjuju koherentno radi postizanja ciljeva politike Unije.

         Članak 4.
   Provedba mandata
   1.   PPEU je odgovoran za provedbu mandata i djeluje pod nadležnošću VP-a.
   2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjerenje u okviru mandata, ne dovodeći u pitanje ovlasti VP-a.
   3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
   Članak 5.
   Financiranje
   1.   Financijski referentni iznos namijenjen pokrivanju izdataka povezanih s mandatom PPEU-a za razdoblje od 1. srpnja 2018. do 31. kolovoza 2019. iznosi 7 521 937 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije. Sudjelovanje fizičkih i pravnih osoba u dodjeli ugovorâ o javnoj nabavi od strane PPEU-a otvoreno je bez ograničenjâ. Osim toga, pravilo o podrijetlu ne primjenjuje se na robu koju kupuje PPEU.
   3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.
   2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće takvog upućenog osoblja pokriva dotična država članica, dotična institucija Unije odnosno ESVD. Stručnjaci koje su države članice uputile u institucije Unije ili u ESVD također mogu biti raspoređeni na rad kod PPEU-a. Međunarodno ugovorno osoblje mora imati državljanstvo države članice.
   3.   Sve upućeno osoblje ostaje pod upravnom nadležnošću države članice koja ga upućuje, institucije Unije koja ga upućuje ili ESVD-a te izvršava svoje dužnosti i djeluje u interesu mandata PPEU-a.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i dodatna jamstva potrebna za ispunjenje i neometano funkcioniranje misije PPEU-a i članova njegova osoblja prema potrebi se usuglašavaju sa strankama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (2).
   Članak 9.
   Pristup informacijama i logistička potpora
   1.   Države članice, Komisija i Glavno tajništvo Vijeća osiguravaju PPEU-u pristup svim relevantnim informacijama.
   2.   Delegacija Unije i/ili države članice, prema potrebi, pružaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je raspoređeno izvan Unije u operativnom svojstvu u okviru glave V. Ugovora, PPEU, u skladu s mandatom PPEU-a i sigurnosnom situacijom na području nadležnosti, poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:

               (a)

               uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku zaštitu, za organizacijsku sigurnost i za sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i upravljanje situacijama u kojima je ugrožena sigurnost, te kojim se predviđa plan za krizne situacije i plan evakuacije;

               (b)

               osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

               (c)

               osigurava da svi članovi tima PPEU-a koje treba rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i o provedbi mandata.

         Članak 11.
   Izvješćivanje
   PPEU redovito podnosi izvješća VP-u i PSO-u. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.
   Članak 12.
   Koordinacija
   1.   PPEU doprinosi jedinstvu, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Suradnja s državama članicama traži se prema potrebi. Aktivnosti PPEU-a koordiniraju se s aktivnostima Komisije te aktivnostima ostalih PPEU-ova koji djeluju u regiji, prema potrebi. PPEU održava redovite informativne sastanke za misije država članica i delegacije Unije.
   2.   Na terenu se održava bliska veza sa šefovima delegacija Unije u regiji i šefovima misija država članica. Oni ulažu sve napore kako bi pomogli PPEU-u u provedbi mandata. PPEU također surađuje s međunarodnim i regionalnim akterima na terenu, a posebno održava blisku koordinaciju s visokim predstavnikom u BiH.
   3.   U potporu operacijama Unije za upravljanje krizama, PPEU s ostalim akterima Unije koji su prisutni na terenu, poboljšava širenje i razmjenu informacija između tih aktera Unije s ciljem postizanja visokog stupnja zajedničke osviještenosti o situaciji i procjene situacije.
   Članak 13.
   Pomoć u vezi sa zahtjevima
   PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-a u BiH te u tu svrhu osiguravaju administrativnu pomoć i pristup relevantnim spisima.
   Članak 14.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do 31. listopada 2018. Vijeću, VP-u i Komisiji podnosi izvješće o napretku, a do 31. svibnja 2019. sveobuhvatno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.

      Sastavljeno u Luxembourg 25. lipnja 2018.

            Za Vijeće

            Predsjednica

         F. MOGHERINI

      (1)  Odluka Vijeća (ZVSP) 2015/77 od 19. siječnja 2015. o imenovanju posebnog predstavnika Europske unije u Bosni i Hercegovini (SL L 13, 20.1.2015., str. 7.).

      (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (ZVSP) 2018/904 od 25. lipnja 2018. o produljenju mandata posebnog predstavnika Europske unije za središnju Aziju

text:
               26.6.2018

               HR

               Službeni list Europske unije

               L 161/12

         ODLUKA VIJEĆA (ZVSP) 2018/904
   od 25. lipnja 2018.
   o produljenju mandata posebnog predstavnika Europske unije za središnju Aziju
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 15. travnja 2015. donijelo Odluku (ZVSP) 2015/598 (1) o imenovanju g. Petera BURIANA posebnim predstavnikom Europske unije (PPEU) za središnju Aziju. Mandat PPEU-a istječe 30. lipnja 2018.

               (2)

               Mandat PPEU-a trebalo bi produljiti za daljnje razdoblje od 20 mjeseci.

               (3)

               PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   Mandat g Petera BURIANA kao PPEU-a za središnju Aziju produljuje se do 29. veljače 2020. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   Članak 2.
   Ciljevi politike
   Mandat PPEU-a temelji se na ciljevima politike Unije u središnjoj Aziji. Ti ciljevi uključuju:

               (a)

               promicanje dobrih i bliskih odnosa između Unije i zemalja središnje Azije na temelju zajedničkih vrijednosti i interesa kako su određeni u relevantnim sporazumima;

               (b)

               doprinos jačanju stabilnosti i suradnje među zemljama u regiji;

               (c)

               doprinos jačanju demokracije, vladavine prava, dobrog upravljanja i poštovanja ljudskih prava i temeljnih sloboda u središnjoj Aziji;

               (d)

               suočavanje s glavnim prijetnjama, posebno specifičnim problemima koji izravno utječu na Uniju;

               (e)

               povećanje učinkovitosti i vidljivosti Unije u regiji, među ostalim bliskijom koordinacijom s drugim relevantnim partnerima i međunarodnim organizacijama, kao što su Organizacija za europsku sigurnost i suradnju (OESS) i UN.

         Članak 3.
   Mandat
   1.   Kako bi se ostvarili ciljevi politike, PPEU ima sljedeći mandat:

               (a)

               promicati cjelokupnu političku koordinaciju Unije u središnjoj Aziji i pomoći osigurati dosljednost vanjskog djelovanja Unije u regiji;

               (b)

               u ime VP-a, zajedno s Europskom službom za vanjsko djelovanje (ESVD) i Komisijom, pratiti proces provedbe strategije Unije za novo partnerstvo sa središnjom Azijom, što je dopunjeno relevantnim zaključcima Vijeća i naknadnim izvješćima o napretku provedbe strategije Unije za središnju Aziju, davati preporuke i redovito izvješćivati relevantna tijela Vijeća;

               (c)

               pomagati Vijeću u daljnjem razvoju sveobuhvatne politike prema središnjoj Aziji;

               (d)

               pomno pratiti razvoj političkih događaja u središnjoj Aziji razvijanjem i održavanjem bliskih kontakata s vladama, parlamentima, pravosuđem, civilnim društvom i masovnim medijima;

               (e)

               poticati Kazahstan, Kirgistan, Tadžikistan, Turkmenistan i Uzbekistan da surađuju u regionalnim pitanjima od zajedničkog interesa;

               (f)

               razvijati odgovarajuće kontakte i suradnju s glavnim zainteresiranim akterima u regiji te sa svim relevantnim regionalnim i međunarodnim organizacijama;

               (g)

               doprinositi provedbi politike Unije o ljudskim pravima u regiji u suradnji s PPEU-om za ljudska prava, uključujući smjernice Unije o ljudskim pravima, osobito smjernice Unije o djeci i oružanim sukobima, kao i o nasilju nad ženama i djevojčicama te borbi protiv svih oblika njihove diskriminacije, te politike Unije u vezi s Rezolucijom Vijeća sigurnosti UN-a 1325 (2000) o ženama, miru i sigurnosti, među ostalim praćenjem i izvješćivanjem o razvoju događaja te davanjem preporuka u vezi s tim;

               (h)

               doprinositi, u bliskoj suradnji s UN-om i OESS-om, sprečavanju sukoba i njihovu rješavanju razvijanjem kontakata s nadležnim tijelima i drugim lokalnim akterima kao što su nevladine organizacije, političke stranke, manjine, vjerske skupine i njihovi vođe;

               (i)

               davati doprinos oblikovanju aspekata zajedničke vanjske i sigurnosne politike u pogledu središnje Azije koji se odnose na energetsku sigurnost, sigurnost granica, borbu protiv teškog kriminala, među ostalim droge i trgovine ljudima, te upravljanje vodnim resursima, okoliš i klimatske promjene;

               (j)

               promicati regionalnu sigurnost unutar granica središnje Azije u kontekstu smanjenja međunarodne prisutnosti u Afganistanu.

         2.   PPEU podupire rad VP-a i zadržava pregled nad svim aktivnostima Unije u regiji.
   Članak 4.
   Provedba mandata
   1.   PPEU je odgovoran za provedu mandata i djeluje pod nadležnošću VP-a.
   2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjerenje u okviru mandata, ne dovodeći u pitanje ovlasti VP-a.
   3.   PPEU djeluje u bliskoj koordinaciji s ESVD-om i njegovim relevantnim odjelima.
   Članak 5.
   Financiranje
   1.   Financijski referentni iznos namijenjen pokrivanju rashoda povezanih s mandatom PPEU-a za razdoblje od 1. srpnja 2018. do 29. veljače 2020. iznosi 1 660 000 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije.
   3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.
   2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće takvog upućenog osoblja pokriva dotična država članica, dotična institucija Unije odnosno ESVD. Stručnjaci koje su države članice uputile u institucije Unije ili u ESVD također mogu biti raspoređeni na rad kod PPEU-a. Međunarodno ugovorno osoblje mora imati državljanstvo države članice.
   3.   Sve upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje ili ESVD-a te izvršava svoje dužnosti i djeluje u interesu mandata PPEU-a.
   4.   Osoblje PPEU-a smješta se zajedno s relevantnim odjelima ESVD-a ili delegacijama Unije kako bi se osigurala koherentnost i dosljednost njihovih aktivnosti.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i dodatna jamstva potrebna za ispunjenje i neometano funkcioniranje misije PPEU-a i članova osoblja PPEU-a prema potrebi se usuglašavaju sa zemljama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (2).
   Članak 9.
   Pristup informacijama i logistička potpora
   1.   Države članice, Komisija, ESVD i Glavno tajništvo Vijeća osiguravaju PPEU-u pristup svim relevantnim informacijama.
   2.   Delegacije Unije u regiji i/ili države članice, prema potrebi, pružaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je raspoređeno izvan Unije u operativnom svojstvu u okviru glave V. Ugovora, PPEU, u skladu s mandatom PPEU-a i sigurnosnom situacijom na području nadležnosti, poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:

               (a)

               uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku sigurnost, za organizacijsku sigurnost i za sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i upravljanje sigurnosnim incidentima, te kojim se predviđa plan za krizne situacije i plan evakuacije;

               (b)

               osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

               (c)

               osigurava da svi članovi tima PPEU-a koji se trebaju rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito podnosi usmena i pismena izvješća VP-u i PSO-u. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.
   Članak 12.
   Koordinacija
   1.   PPEU doprinosi jedinstvu, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Suradnja s državama članicama traži se prema potrebi. Aktivnosti PPEU-a koordiniraju se s relevantnim geografskim odjelom ESVD-a, kao i s Komisijom. PPEU održava redovite informativne sastanke za misije država članica i delegacije Unije.
   2.   Na terenu se održava bliska veza s relevantnim šefovima misija država članica i šefovima delegacija Unije. Oni ulažu sve napore kako bi pomogli PPEU-u u provedbi mandata. PPEU također surađuje s drugim međunarodnim i regionalnim akterima na terenu.
   Članak 13.
   Pomoć u vezi sa zahtjevima
   PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-ova za središnju Aziju te u tu svrhu osiguravaju administrativnu pomoć i pristup relevantnim spisima.
   Članak 14.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do 31. listopada 2018. Vijeću, VP-u i Komisiji podnosi izvješće o napretku, a do 30. studenoga 2019. sveobuhvatno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.

      Sastavljeno u Luxembourgu 25. lipnja 2018.

            Za Vijeće

            Predsjednica

         F. MOGHERINI

      (1)  Odluka Vijeća (ZVSP) 2015/598 od 15. travnja 2015. o imenovanju posebnog predstavnika Europske unije za središnju Aziju (SL L 99, 16.4.2015., str. 25.).

      (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (EU) 2018/902 od 21. travnja 2016. o potpisivanju, u ime Europske unije i njezinih država članica, i privremenoj primjeni Protokola uz Okvirni sporazum između Europske unije i njezinih država članica, s jedne strane, i Republike Koreje, s druge strane, kako bi se uzelo u obzir pristupanje Republike Hrvatske Europskoj uniji

text:
               26.6.2018

               HR

               Službeni list Europske unije

               L 161/1

         ODLUKA VIJEĆA (EU) 2018/902
   od 21. travnja 2016.
   o potpisivanju, u ime Europske unije i njezinih država članica, i privremenoj primjeni Protokola uz Okvirni sporazum između Europske unije i njezinih država članica, s jedne strane, i Republike Koreje, s druge strane, kako bi se uzelo u obzir pristupanje Republike Hrvatske Europskoj uniji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegove članke 207. i 212., u vezi s člankom 218. stavkom 5.,
   uzimajući u obzir Akt o pristupanju Republike Hrvatske, a posebno njegov članak 6. stavak 2.,
   uzimajući u obzir prijedlog Europske komisije,
   budući da:

               (1)

               Okvirni sporazum između Europske unije i njezinih država članica, s jedne strane, i Republike Koreje, s druge strane (1) („Sporazum”) potpisan je u Bruxellesu 10. svibnja 2010.

               (2)

               Republika Hrvatska postala je državom članicom Europske unije na dan 1. srpnja 2013.

               (3)

               Prema uvjetima iz članka 6. stavka 2. Akta o pristupanju, o pristupanju Hrvatske Sporazumu odlučit će se putem Protokola uz Sporazum. Primijenit će se pojednostavljeni postupak u okviru kojega će Protokol sklopiti Vijeće, koje odlučuje jednoglasno u ime država članica, i dotična treća zemlja.

               (4)

               Dana 14. rujna 2012. Vijeće je ovlastilo Komisiju da otvori pregovore s dotičnim trećim zemljama. Pregovori s Republikom Korejom uspješno su završeni parafiranjem Protokola.

               (5)

               Člankom 4. stavkom 3. Protokola predviđena je privremena primjena Protokola prije njegova stupanja na snagu.

               (6)

               Protokol bi trebalo potpisati i primjenjivati na privremenoj osnovi do dovršetka postupaka potrebnih za njegovo sklapanje,

         DONIJELO JE OVU ODLUKU:
   Članak 1.
   Odobrava se potpisivanje, u ime Europske unije i njezinih država članica, Protokola uz Okvirni sporazum između Europske unije i njezinih država članica, s jedne strane, i Republike Koreje, s druge strane, podložno sklapanju tog Protokola.
   Tekst Protokola priložen je ovoj Odluci.
   Članak 2.
   Predsjednika Vijeća ovlašćuje se da imenuje jednu ili više osoba ovlaštenih za potpisivanje Protokola u ime Unije i njezinih država članica.
   Članak 3.
   Protokol se primjenjuje privremeno do okončanja postupaka potrebnih za njegovo sklapanje.
   Članak 4.
   Ova Odluka stupa na snagu na dan donošenja.

      Sastavljeno u Luxembourgu 21. travnja 2016.

            Za Vijeće

            Predsjednik

         A. VAN DER STEUR

      (1)  SL L 20, 23.1.2013., str. 2